Presentada la III edició de la MARCEL
02 de maig de 2018

Aquest matí, al Saló de Plens de l'Ajuntament, ha sigut presentada davant els mitjans de comunicació i el públic en general la III edició de la Mostra d’Arts de Carrer de l'Eliana (MARCEL), que se celebrarà entre els dies 11 i 13 del mes de maig.

La MARCEL és una de les grans apostes de la Regidoria de Cultura en la present legislatura, un certamen anual que pretén acostar al públic de totes les edats a diferents disciplines artístiques -música, teatre, circ i dansa principalment- utilitzant com a escenari els carrers i places de la localitat. Des de la primera edició, la resposta del públic ha sigut massiva i enguany, si el temps ho permet, s'espera que la ciutadania i el públic visitant d'altres municipis tornen a acudir a la cita.

Enguany són vuit espectacles diferents els que ofereix el programa en un total de nou representacions. A més, el divendres 11 la MARCEL comptarà amb una “off” que inclou dues apostes per agrupacions locals, com són la Unió Musical de l'Eliana i Teatreliana, aquesta última oferirà un espectacle titulat “Las vecindades peligrosas”.

La resta de companyies procedeixen de diferents racons de la geografia nacional, amb una d'Aragó, una altra d'Euskadi, tres de Catalunya i quatre de la Comunitat Valenciana. La meitat dels espectacles seran itinerants i l'altra meitat estàtics, destacant entre els primers “L’Explorateur”, d'Artea Treatro; “Vertical”, de Brincadeira; “Animàtic RR1”, de Scura Spalts; i “Transhumància”, de Xip Xap. Del segon grup el programa anuncia les representacions de “Sefiní”, de Trapu Zaharra; “Aigua”, de Nuc; “Oníricus”, de la Troupe Malabó; i “Emportats”, de la Trocola, espectacle que tancarà el certamen.

L'alcalde de l'Eliana, que va presentar la programació al costat del director artístic de la MARCEL Joan Raga, va mostrar la seua satisfacció “per haver pogut comprovar com la MARCEL s'ha consolidat a través dels èxits de les passades edicions” i va destacar “l'impacte econòmic que la Mostra suposa per al sector de comerç i restauració de la localitat”, al mateix temps que convidava als veïns i veïnes de l'Eliana i a les persones visitants d'altres municipis a participar de les activitats proposades, moltes d'elles per a tots els públics i amb un marcat caràcter d'interacció entre el públic espectador i els grups d'artistes.